b"\n_START_ARTICLE_\nAndrew Latimer\n_START_SECTION_\nMusikerkarrieren\n_START_PARAGRAPH_\nLatimer har bidratt til samtlige Camel-album, enten i form av gitar, vokal, fl\xc3\xb8yte, keyboards eller l\xc3\xa5tskriving. Sistnevnte var han ikke alene om. Peter Bardens var ogs\xc3\xa5 en kreativ l\xc3\xa5tskriver, s\xc3\xa5 feider mellom disse musikkpersonlighetene oppsto relativt raskt. Men i 1977 etter at Doug Ferguson forlot bandet ble forskjellene for store og Bardens forlot gruppen i 1978. Etter dette ble Latimer det kreative sentrum._NEWLINE_P\xc3\xa5 begynnelsen av 1980-tallet fikk Latimer og Camel nok en gang problemer innad. Andrews gode venn, trommeslageren Andy Ward fikk personlige problemer og m\xc3\xa5tte forlate bandet. Latimer oppl\xc3\xb8ste bandet som f\xc3\xb8lge av dette, men ble tvunget til starte opp igjen av plateselskapet. Som om ikke det var nok startet en rettssak med bandets tidligere manager som if\xc3\xb8lge Latimer \xc2\xabtok all min energi\xc2\xbb. Albumet The Single Factor, utgitt i 1982, var en ironisk tittel p\xc3\xa5 at han var igjen \xc2\xabalene\xc2\xbb._NEWLINE_I 1990 fikk Andrew Latimer nok og flyttet til USA hvor han startet opp sitt eget plateselskap, Camel Productions, etter press fra fansen. Han inns\xc3\xa5 fort at musikken hans fortsatt ble satt pris p\xc3\xa5, etter et suksessfullt album og en p\xc3\xa5f\xc3\xb8lgende suksessfull turne i 1991. Han ga ut 3 studioalbum med bandet og turnerte ogs\xc3\xa5 i 1997, 1999, 2000 og 2001. Hans kone, Susan Hoover har skrevet mange av tekstene til l\xc3\xa5tene p\xc3\xa5 de senere albumene._NEWLINE_Den forel\xc3\xb8pige siste turneen var i 2003 som Latimer p\xc3\xa5 forh\xc3\xa5nd varslet ville v\xc3\xa6re en farvel-turne p\xc3\xa5 grunn av personlige og finansielle byrder. Andrew Latimer var ogs\xc3\xa5 med p\xc3\xa5 det nederlandske progrock-bandet Kayaks album \xc2\xabClose to the Fire\xc2\xbb, hvor han spilte gitar p\xc3\xa5 l\xc3\xa5ten \xc2\xabFull Circle\xc2\xbb og p\xc3\xa5 Colin Bass' album \xc2\xabAn Outcast of the Islands\xc2\xbb._NEWLINE_I 2005 la han plateselskapet Camel Productions p\xc3\xa5 is og flyttet tilbake til England. Han har ogs\xc3\xa5 gjenopptatt et prosjekt med bandet The Brew, en forl\xc3\xb8per til Camel, sammen med Doug Ferguson og Andy Ward. I april 2006 ble Latimer forespurt av gitaristen Andy Fairweather-Low om \xc3\xa5 pr\xc3\xb8vespille for \xc3\xa5 bli den siste gitaristen i bandsammensetningen til den forest\xc3\xa5ende turn\xc3\xa9en til Roger Waters. Men p\xc3\xa5 grunn av at stemmen til Latimer er en og en halv tone lavere enn Pink Floyd-gitaristen David Gilmour, fikk han problemer med \xc3\xa5 synge noen av l\xc3\xa5tene under pr\xc3\xb8vespillingen. Waters og Latimer ble s\xc3\xa5 p\xc3\xa5 grunnlag av stemmen enige om \xc3\xa5 ikke gjennomf\xc3\xb8re en turn\xc3\xa9 med Latimer som gitarist."